钦定古今图书集成/明伦汇编/人事典/第109卷 > 《天隐子养生书》 > 《安处》
## 钦定古今图书集成/明伦汇编/人事典/第109卷 > 《天隐子养生书》 > 《安处》

“何谓安处？”曰：“非华堂邃宇，重裀广榻之谓也。在乎南
向而坐，东首而寝，阴阳适中，明暗相半。屋无高，高则
阳盛而明多；屋无卑，卑则阴盛而暗多。故明多则伤
魄，暗多则伤魂。人之魂阳而魄阴，苟伤明暗，则疾病
生焉。所谓居处之室，尚使之然，况天地之气，有亢阳
之攻肌，淫阴之侵体，岂不伤哉。修养之渐，傥法此，即”
安处之道术也。吾所居室，四边皆窗户，遇风即阖，风
息即开。吾所居坐，前帘后屏，太明则下帘以和其内
映，太暗则卷帘以通其外曜。内以安心，外以安目，心目皆安，则身安矣。明暗尚然，况太多情欲，太多事虑，
岂能安其内外哉？故学道以安处为次。